बीते दौर की मशहूर अभिनेत्री रति अग्निहोत्री के अभिनेता बेटे तनुज विरवानी कहते हैं कि सितारों के परिवार से होने के नाते आपको कई उतार-चढ़ावों से गुजरना पड़ता है। उन्होंने कहा कि इसके चलते आप पर अतिरिक्त दबाव भी होता है। वैसे तनुज यह भी मानते हैं कि उन्हें अपनी मां के बॉलीवुड से नाते के चलते कुछ फायदे भी हुए हैं। तनुज ने आईएएनएस से कहा, "मुझे लगता है कि इस वजह से आप पर अतिरिक्त दबाव होता है। सितारों का बेटा होने की वजह से दर्शकों की आपसे बहुत सी उम्मीदें होती हैं। सितारों के घर से होने पर आप पर काफी जिम्मेदारी होती है। लेकिन इससे कई फायदे भी हैं क्योंकि मेरी मां के काम के प्रति यहां बहुत सम्मान है इसलिए मुझे फिल्मोद्योग के लोगों से मिलने में आसानी हुई।"